اسأل طبيب : كيفاش نعمل باش ما نسمنش في رمضان؟ | Insat Press
1 mai 2020 [simplicity-save-for-later]
مهما كان الهدف متاعك في شهر رمضان تنقص في الميزان تزيد في كتلتك العضلية تحافظ على صحتك(النفسية و الجسدية) تزيد في productivité متاعك في خدمتك و إلا قرايتك النوم هو عامل أساسي في هذا الكل.
النوم! الإنسان يعدي ثلث حياتو نوم حاجة نعيشو معاها كل يوم وحتى مرة ما جا لبالنا نسألوا …
النوم مهم؟ شنو فوايدو؟ وكي ما نرقدش مليح شنو ينجم يصيرلي؟
هذا كل بش تعرفو بعد ما تقرا article هذا نشالله.
أحنا (البشر) و غيرنا من أشكال الحياة (حيوانات ونبتات) المتطورة نعيشو وفق des rythmes و حياتنا عبارة على دورات تتعاود en fonction du temps.
دورتين كبار تتمحور علاهم حياتنا, دورة أو نسق خارجي الي هو الليل و النهار (rythme nycthémèrale ) و نسق داخلي (endogène ) أو ما يسمى ب(rythme circadien) نجمو نقولولو زادا (rythme biologique) . بش تكون حياتنا صحية و سليمة لازم الدورتين هاذم يكونوا متوافقين(synchronisé ) كيفاش؟
الميلاتونين(la mélatonine )هو الحل! الميلاتونين أو ما يعرف ب هرمون النوم (رسالة كيميائية) يقع إفرازها من قبل غدة موجودة في المخ إسمها الغدة الصنوبرية(glande pinéale ) الذروة (pic) متع الإفراز متاعو هي ال 5 متع الصباح و شرط الإفراز متاعو هو غياب الضوء و الهرمون هذا عندو وضايف عديدة أهمها النوم و تنظيم(rythme circardien) متاعنا: و كي نفهمو أهمية الهرمون هذا في بدنا نفهمو أهمية النوم.
الميلاتونين يأثر على إفراز هرمونات أخرين و عمل غدد أخرى كيما الغدة الدرقية إلي من خلال هرموناتها تأثر بطريقة مباشرة على نشاطنا و حيويتنا و على معدل حرقنا للدهون (métabolisme de base) كيما يأثر في إفراز هرمون ال(leptine) يعني هرمون الشبع و تخزين الدهون يعني ما تستغربش إنو إضطراب النوم عندك ينجم يسببلك السمنة الميلاتونين هو من أهم مضادات الأكسدة يعني يحميلنا حمضنا النووي من التشوه اي يحميلنا الخلايا متاعنا م تسرطن(cancérisation )(فما دراسات أثبتت إلي الميلاتونين ما يحميش الخلية السليمة برك اما زادا يقتل الخلية السرطانية من خلال تفعيل الموت الخلوي او (apoptose)).
و أخيرا الميلاتونين يلعب دور كبير في المناعة متاعنا.
بعد ما شفنا قداش النوم(الميلاتونين) يقدملنا منافع ضروري إنا نحافضو على نوم سليم و منتظم من خلال إتباع شوي قواعد طبية بسيطة :
1)الإنسان البالغ يحتاج من 6 الى 8 ساعات نوم يومية (الأطفال من 8 إلى 10 ساعات)
2) مواعيد النوم لازم تكون روتينية و مضبوطة يعني نسنس روحي بوقت معين نرقد فيه و نقوم فيه و نعمل حسابي تكون فترة نوم متاعي تتضمن سوايع بين 10 و ماضي ساعتين متع اليل خاطر وقتها يكون max متع إنتاج الميلاتونين
3) ماتخليش حتى حد يفيقك و قت النوم متاعك !!! النقطة هاذي ياسر مهمة خاطر النوم متاعنا عبارة على دورات من 3 الى 5 في اليلة و كل دورة دوم في المعدل 90 دقيقة. كل دورة م دورات هاذم يتقسموا هوما بيدهم 4مراحل المرحلة1 (phase1) هو النعاس المرحلة الثانية (sommeil léger ) الثالثة النوم العميق و الرابعة (sommeil paradoxal ) و هي المرحلة متع الأحلام اهم مرحلتين هوما المرحلة الثالثة و الرابعة و منافع النوم تتركز كل غادي(هرمون النمو او GHيقع افرازو في المرحلة الثالثة) كي حد يفيقنا نكسرو الدورة هاذي و نقومو في مزاج خايب و مانكونوش شبعانين بالنوم
4) ما ناكلوش و نرقدو طول نخلو على الأقل من نص ساعة لساعة بين الماكلة و نوم مهم زادا ما نثقلوش في ماكلتنا بش نوعية نوم متاعنا تكون خير (فايدة مش في طول ساعات نومنا برك اما زادة في qualité )
5) نمارسو تمارين التنفس قبل ما نرقدو خاطر تعاون على الإسترخاء و النوم
6)نتجنبو إستعمال تليفوناتنا و أجهزة الكمبيوتر متاعنا قبل نوم ولا نخدمو (filtre anti lumière bleue ) خاطرها تبعث أشعة زرقا تأثر على إفراز الميلاتونين وتسببلنا إضطراب في النوم
7)نحسنو نوعية الماكلة متاعنا خاطرها مصدر مهم للميلاتونين (noix) و نحاولو ناكلو حاجات غنية بال magnésium عنصر يأدي نقصو لإضطراب في النوم.
.Et à la prochaine
بقلم أشرف الايرماني